Jaloerse vrou wat met suur gooi skuldig aan moord(Argieffoto) ŉ Ma van twee wat ŉ ander vrou met suur gegooi het, moet 15 jaar agter tralies deurbring nadat haar slagoffer gesterf het. Precious Ngidi (28) is in Maart 2019 na Noxolo Mkhwanazi (26) se werkplek in Tongaat waar sy haar daarvan beskuldig het dat sy ŉ verhouding met haar man het. Die twee het in ŉ stryery betrokke geraak. Ngidi het ŉ houer met suur uit haar sak gehaal en dit oor Mkhwanazi gegooi, maar van die suur het ook op Ngidi beland. ŉ Veiligheidsbeampte het Ngidi inderhaas na die Tongaat-polisiestasie geneem nadat lede van die gemeenskap haar wou bydam. Sy is by die polisiestasie in hegtenis geneem op ŉ aanklag van poging tot moord, sê kapt. Carmen Rhynes, polisiewoordvoerder. Ngidi se baba was in daardie stadium maar ŉ maand oud. Die ondersoekbeampte in die saak het dadelik na die polisie se forensiese laboratorium in Pretoria gery sodat hulle kon vasstel watter soort suur gebruik is. Kenners daar het bevestig dit is swaelsuur wat die vel binnedring en tot orgaanversaking lei. In Junie het Mkhwanazi by die Albert Luthuli-hospitaal gesterf en die klag teen Ndigi is na moord verander. Ngidi het tydens haar verhoor weer swanger geraak en haar jongste kind is nou drie maande oud. Die verhoor is weens haar swangerskap boonop ŉ wyle vertraag. Rhynes sê Ngidi het deur die loop van die verhoor by haar onskuld gehou en aangevoer sy het in selfverdediging opgetree. Tydens strafversagting het sy gesê sy het berou, maar nietemin volgehou sy het haarself verdedig. Ngidi is Vrydag direkte tronkstraf van 15 jaar opgelê, ŉ vonnis wat Mkhwanazi se familie verwelkom het. Hulle het ook die ondersoekspan vir hul werk geloof.